Markku Siponen

Markku Siponen (s. 26. heinäkuuta 1979) on suomalainen keskustalainen poliitikko ja kansanedustaja. Siponen on Kiuruveden kaupunginvaltuuston puheenjohtaja ja Pohjois-Savon hyvinvointialueen aluevaltuuston ja aluehallituksen jäsen. Siponen on ammatiltaan liikunnan ja terveystiedon lehtori ja maatalousyrittäjä. Siponen valittiin eduskuntaan vuoden 2023 eduskuntavaaleissa.
Koulutus.
Siponen kävi peruskoulunsa Kalliokylän koulussa ja Kiuruveden yläasteella, joista hän valmistui vuonna 1995. Ylioppilaaksi hän kirjoitti Sotkamon urheilulukiosta vuonna 1998. Seuraavana vuonna hän suoritti liikuntalääketieteen approbaturin Kuopion avoimessa yliopistossa. Varusmiespalveluksen Siponen suoritti Kainuun prikaatissa vuonna 1999. Siponen suoritti reserviupseerikurssin ja kotiutui palveluksesta vänrikkinä. Vuosina 2000–2001 Siponen opiskeli Lappeenrannan teknillisessä korkeakoulussa tuotantotalouden koulutusohjelmassa. Jyväskylän yliopistossa hän suoritti liikuntatieteiden maisterin tutkinnon vuonna 2006, pääaineenaan liikunnan ja terveystiedon opettajan koulutus. Lisäksi hän on suorittanut maatalouden perusopinnot Savon ammatillisessa koulutuskuntayhtymässä Muuruvedellä vuonna 2008 sekä opiskellut vaihto-opiskelijana liikuntatieteitä Kanadan Winnipegissä vuonna 2004.
Ura ennen politiikkaa.
Siponen työskenteli vuosina 2006–2008 Ylä-Savon terveysliikunta- ja ravitsemushankkeessa. Vuodesta 2008 lähtien hän on toiminut Pielaveden kunnan liikunnan ja terveystiedon lehtorina. Samana vuonna hän ryhtyi myös maa- ja metsätalousyrittäjäksi sekä yhteismetsän osakkaaksi. Vuodesta 2013 hän on ollut osakkaana Yhteisnavetta Milkkivei Oy:ssä.
Poliittinen ura.
Siponen valittiin eduskuntaan vuoden 2023 eduskuntavaaleissa. Hän on myös Pohjois-Savon hyvinvointialueen aluevaltuutettu vuodesta 2022 alkaen sekä aluehallituksen jäsen. Lisäksi hän toimi aluehallituksen omistajaohjaus- ja valvontajaoston puheenjohtajana vuosina 2022–2023.Kotikunnassaan Kiuruvedellä Siponen on ollut kaupunginvaltuutettu vuodesta 2021 ja valtuuston puheenjohtaja vuodesta 2023 lähtien. Hän toimi kaupunginhallituksen puheenjohtajana vuosina 2021–2023. Lisäksi hän on Ylä-Savon koulutuskuntayhtymän yhtymävaltuuston jäsen vuodesta 2021. Siponen oli vuoden 2025 kunta- ja aluevaaleissa ehdolla saaden kuntavaaleissa 368 ääntä sekä aluevaaleissa 3042 ääntä.
Näkemykset.
Arvot.
Siponen sijoittuu vaalikonevastausten perusteella poliittiseen keskustaan. "Ylen" vaalikoneessa Siponen ei erotu vahvasti konservatiivina tai liberaalina. "Helsingin Sanomien" vaalikoneen käyttämällä GAL–TAN-jakaumalla Siponen on kallellaan liberaalivihreyteen (GAL). HS:lle Siposen antamissa näkemyksissä korostuu voimakkaimmin mielipiteet koskien maaseudun vahvempaa roolia.
Kannanotot.
Siponen nosti vuoden 2024 presidentinvaalien yhteydessä esiin ajatuksen niin sanotusta ”mini-intistä” tuleville presidenteille siinä tapauksessa, että he eivät ole suorittaneet varusmiespalvelusta. Hän on korostanut, että presidentin olisi hyvä saada ainakin lyhyt perehdytys puolustusvoimien toimintaan ja arkeen.
Vuonna 2024 Siponen vaati yhdessä kansanedustajien Hanna-Leena Mattilan ja Pekka Aittakummun kanssa, ettei eduskunnan hyväksymää tupakkalain uudistusta vietäisi presidentin vahvistettavaksi. Kyseiset kansanedustajat jättivät myös sosiaali- ja terveysvaliokunnassa vastalauseen hallituksen esitykselle tupakkalain muuttamiseksi. He esittivät, että tupakkatuotteiden ikäraja nostettaisiin 20 vuoteen ja nikotiinipussien nikotiinipitoisuus laskettaisiin 12 milligrammaan grammaa kohden. Lisäksi he ehdottivat, että savuttomien nikotiinituotteiden makuaineet kiellettäisiin. Heidän mukaansa hallituksen esitys jäi puolitiehen ja ei riittävästi suojellut nuoria nikotiinituotteiden käytöltä.
Vuonna 2025 Siponen otti kantaa kansanedustajien Jouni Ovaskan ja Hanna-Leena Mattilan kanssa hallituksen suunnitelmaan lieventää sosiaali- ja terveydenhuollon kelpoisuusehtoja työvoimapulan helpottamiseksi. Kansanedustajat pitivät esitystä riskialttiina ja katsoivat, että kelpoisuusehtojen höllentäminen voisi heikentää palvelujen laatua. Siponen vaati hankkeen perumista yhdessä muiden keskustalaisten sosiaali- ja terveysvaliokunnan jäsenten kanssa.
Siponen on suhtautunut kriittisesti Orpon hallituksen suunnitelmaan tuoda itsehoitolääkkeitä myyntiin kauppoihin. Hän on korostanut apteekkien antaman farmaseuttisen neuvonnan merkitystä lääkkeiden turvallisessa käytössä, erityisesti monilääkityksen yhteisvaikutusten vuoksi. Siposen mukaan muutos voi heikentää apteekkiverkoston kattavuutta, vaarantaa lääkitysturvallisuutta ja huoltovarmuutta, erityisesti pienemmillä paikkakunnilla, joissa apteekit palvelevat runsaasti iäkkäitä reseptiasiakkaita.
Siponen tuki eduskunnassa esitystä irtautua kansainvälisestä henkilömiinat kieltävästä Ottawan sopimuksesta.
Yksityiselämä.
Siponen on kertonut harrastavansa kestävyysurheilua, kuten hiihtoa, juoksua ja suunnistusta. Hän on saavuttanut urheilu-urallaan useita Suomen mestaruuksia hiihtosuunnistuksessa. Myöhemmällä iällä hän harrastanut maratonien juoksua. Lisäksi hän on kertonut harrastavansa pallopelejä, kuten salibandya, jääkiekkoa, sulkapalloa ja tennistä. Siposella on viisi lasta.